Nariadenie Komisie (ES) č. 1444/2002
z 24. júla 2002,
ktorým sa mení a dopĺňa rozhodnutie Komisie 2000/115/ES o definíciách znakov, výnimkách z definícií a regiónoch a oblastiach v súvislosti so štatistickým zisťovaním o štruktúre poľnohospodárskych fariem
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 571/88 z 29. februára 1988 o organizovaní štatistických zisťovaní Komisie o štruktúre poľnohospodárskych fariem [1], naposledy v znení nariadenia Komisie (ES) č. 143/2002 [2], najmä na jeho článok 8 (1),
keďže:
(1) Výsledky štatistických zisťovaní spoločenstva o štruktúre poľnohospodárskych fariem, ktoré sú stanovené v nariadení (EHS) č. 571/88, môžu byť zhodné pre celé spoločenstvo iba vtedy, ak sa podmienky uvedené v zozname znakov chápu a uplatňujú jednotným spôsobom.
(2) Nariadením (ES) č. 143/2002 sa zmenil a doplnil zoznam znakov štatistických zisťovaní z hľadiska organizácie štatistických zisťovaní spoločenstva o štruktúre poľnohospodárskych fariem v rokoch 2003, 2005 a 2007.
(3) Zoznam znakov bol doplnený o nové premenné a rozvoj poľnohospodárstva bol stanovený za nevyhnutný, aby sa mohli prepracovať definície rozličných starých premenných.
(4) V dôsledku okolností typických pre určité členské štáty je potrebné prepracovať zoznam výnimiek z jednotných definícií.
(5) Vyčlenenie administratívnych regiónov a oblastí sa v niektorých členských štátoch zmenilo. Preto sa reviduje zoznam regiónov a oblastí pre účely štatistických zisťovaní o štruktúre poľnohospodárstve spoločenstva.
(6) Opatrenia určené v tomto nariadení sú v zhode so stanoviskom Stáleho výboru pre poľnohospodárske štatistiky, ustanoveného rozhodnutím Rady 72/279/EHS [3],
PRIJALA TOTO NARIADENIE:
Článok 1
Príloha I k rozhodnutiu Komisie 2000/115/ES [4] sa nahrádza prílohou I k súčasnému nariadeniu. Táto príloha obsahuje definície spoločenstva, ktoré sa majú používať pre štatistické zisťovania o štruktúre poľnohospodárskych fariem, spolu s príslušnými vysvetleniami a príkladmi.
Článok 2
Príloha III k rozhodnutiu 2000/115/ES sa nahrádza prílohou II k súčasnému nariadeniu. Táto príloha obsahuje výnimky z definícií spoločenstva v dôsledku okolností, ktoré sú typické pre niektoré členské štáty.
Článok 3
Regióny a oblasti pre Taliansko, ako sú určené v prílohe IV k rozhodnutiu 2000/115/ES, sa nahrádzajú podľa prílohy III k súčasnému nariadeniu. Tieto regióny a oblasti sa musia tiež uplatňovať na výsledky základného štatistického zisťovania v období 1999/2000.
Článok 4
Toto nariadenie nadobúda účinnosť dvadsiaty deň po dni jeho uverejnenia v Úradnom vestníku Európskych spoločenstiev.
Uplatňuje sa tiež v súvislosti so štatistickým zisťovaním spoločenstva o štruktúre poľnohospodárskych fariem pre obdobie rokov 2003 a neskôr.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. júla 2002